Erna het in die Noord-Vrystaat bekendheid verwerf as kampvegter vir goeie musiek. Benewens die feit dat sy die afgelope 32 jaar orrelis is by die plaaslike gemeente, bied sy gereeld konserte aan saam met Marli Krüger.
Vra jy waarom Vredefort, antwoord Erna dat sy ’n Vredeforter in murg en been is en graag goeie musiek vir haar dorpsgenote aanbied.
Erna was 13 jaar lank musiekonderwyser by Chris van Niekerk skool, en nadat sy vir 10 jaar in die Departement van Onderwys se distrikskantoor gewerk het, was sy vir die afgelope drie jaar skoolhoof van Chris van Niekerk, totdat sy aan die einde van Maart met vroeë aftrede gegaan het.
Anthony Duffin het grootgeword in Port Elizabeth. Hy is aan die trompet bekendgestel in sy graad agt-jaar. Drie jaar later raak hy betrokke by ’n plaaslike Brass Ensemble en die Oos-Kaapse Simfonie-orkes. Toe hy sy militêre diens in 1985 moes gaan doen, is hy ingesluit in die UCT Wind Band en die Kaapstadse Simfonie-orkes. Die lys van vooraanstaande kunstenaars en ensembles waarmee hy gewerk het, is lank.